《恭和家大人鬻田训子诗韵》
宋代·孙应时

凶年满目灶无烟，籴贵家贫且鬻田。
虽暂忧饥茅屋下，终期射策玉犀前。
文辞华实宜撑腹，际运穷通一任天。
有志会须能卒事，岂令久困握空拳。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。